Subject: TTJA edastab selgitustaotluse
From: "Ronald Wilhelm Rozin" <[email-masked]>
To: "Info - SOM" <[email-masked]>
Date: Thu, 30 Oct 2025 15:38:19 +0200

Austatud Sotsiaalministeerium

Tarbijakaitse ja Tehnilise Järelevalve Amet (TTJA) edastab Teile 
selgitustaotluse seoses tubakaseaduses (TubS) sätestatud tubakatoote või 
tubakatootega seonduva toote nähtava väljapaneku kohta. TubS § 22 lg 31 p 1 
sätestab, et: „Tubakatoote või tubakatootega seonduva toote jaekaubanduse 
müügikohas kõnealuse toote nähtav väljapanek ja selle kaubamärgi esitlemine 
on keelatud, välja arvatud:
1) tubakatoote või tubakatootega seonduva toote müügile spetsialiseerunud 
jaekaubanduse müügikohas tingimusel, et müüdavad tooted ja nende 
tähistamiseks kasutatavad kaubamärgid ei ole nähtavad väljaspool müügikohta;“

Grammatiliselt tõlgendades on selge, et ainult tubakatooteid või 
tubakatoodetega seonduvaid tooteid müüv ettevõte, saab enda müügikohas 
nähtavalt tooted välja panna, ilma, et tooted peaksid olema varjatud. Selge 
on ka see, et spetsialiseeruda saab vaid ühele kindlale valdkonnale. 
Kaupleja ei saa olla spetsialiseerunud kahele erinevale valdkonnale korraga 
ühes müügikohas.

Vastuolu tekib 
<https://www.riigikogu.ee/tegevus/eelnoud/eelnou/d6b66ff2-6194-461b-8dde-c4e8a88e2ddc/tubakaseaduse-muutmise-seadus/> 
Tubakaseaduse muutmise seadus 357 SE seletuskirjast, milles on selgitatud, 
et: "Keelu rakendamisel nähakse ette erand tubakatoodete või tubakatootega 
seonduvate toodete müügile spetsialiseerunud müügikohtadele tingimusel, et 
müüdavad tooted ja nende kaubamärgid ei ole nähtavad väljaspool müügikohta 
ehk keeld ei laiene tubakatoodete ja alkoholi müügile spetsialiseerunud 
kauplustele või osakondadele ja tubakatoodete hulgimüüjatele."

Praktikas on praeguseks välja kujunenud olukord, kus müügikohad, mis on 
keskendunud alkoholi müügile, kuid lisaks alkoholile müüakse ka toidukaupa 
ja alkoholivabasid jooke, on pannud  tubakatooted nähtavalt oma müügikohas 
välja.

TTJA soovib Sotsiaalministeeriumi sisendit antud õigusnormi tõlgendamiseks.

Lugupidamisega

Ronald Wilhelm Rozin
Kaupade ja teenuste talituse jurist

Ettevõtluse osakond

+372 5877 3191|  <mailto:[email-masked]> [email-masked]

 <http://www.mkm.ee/> www.ttja.ee | Endla 10a, Tallinn 10122

Tarbijakaitse ja Tehnilise Järelevalve Amet